題王進之綠蔭軒
作者：蘇過
朝代：宋

paragraphs: 主人愛竹真成癖，門階戶席俱寒碧。
小軒故爲剪重闌，舍下從教筍穿壁。
欣然遠致數君子，相對青青好顔色。
公庭無事白日長，寒影參差亂書帙。
君家將相山西種，世世剖符門列戟。
圖形未肯上凌煙，卻掃何爲清一室。
胸中定有不凡處，對客何妨仍蠟屐。
明年新筍拂雲長，夏簟瑯玕足留客。